Дунейм щыхъыбархэр
ТIури зэгъусэу ирагъэкIуэкIыным и телъхьэщ
Украинэм и президент къалэнхэр игъэзэщIэну Радэ нэхъыщхьэм зи пщэ дилъхьа Турчинов Александр къыщыпсэлъащ парламент фракцэхэм я унафэщIхэм я советым и зэIущIэм.
Абы зэрыжиIамкIэ, къэралпсо референдумри президент хэхыныгъэхэм я гъусэу ебгъэкIуэкI хъунущ. Иужьрейр накъыгъэм и 25-м ирагъэкIуэкIыну траухуащ.
«Украинэм и къэкIуэнум теухуауэ цIыхухэм деупщIмэ, ар зыми и унафэ щIэмыт, демократие хабзэхэм тет къэрал зэкъуэту щытыным нэхъыбапIэр и телъхьэу къызэрыувынум шэч къытесхьэркъым», — жиIащ Турчиновым.
Иджы Украинэм и Радэ нэхъыщхьэм апхуэдэ унафэ къищтэмэ, референдумымрэ президент хэхыныгъэхэмрэ зэуэ ирагъэкIуэкIынущ.
МафIэсышхуэм и Iэужьхэр
Чилим и Вальпараисо къалэм махуэ зыбжанэ хъуауэ щыIэ мафIэсым къэралым хэщIыныгъэшхуэ къыхуихьащ, ауэ нэхъ гуауэр абы цIыху зэрыхэкIуэдарщ.
ЗэкIэ къызэратамкIэ, мафIэсым цIыху 15 хэкIуэдащ, гектар 850-м лъапсэрыхыр къахуигъэкIуащ.
КъызэрымыкIуэ щытыкIэм къихута а къалэм дыгъуасэ кIуэн хуей хъуащ къэралым и президент Бачелет Мишель. Къэхъуам игъэгузавэри, абы унафэ ищIащ мафIэсым и шынагъуэр зылъэIэсахэр а щIыпIэм икIэщIыпIэкIэ ирагъэIэпхъукIыну икIи а лэжьыгъэр къэралыдзэхэм я пщэ дилъхьащ.
МафIэм унэ миным щIигъу хисхьащ. ЗэрыгурыIуэгъуэщи, псэупIэншэу къэнар цIыху минкъым икIи минипщIкъым. Абыхэм зэкIэ щхьэегъэзыпIэ къыхуагъуэтауэ аращ икIи я Iуэху зэрыхъунум къэрал унафэщIхэр щегупсысынур лыгъейр ягъэункIыфIрэ абы и Iэужьхэр ягъэкIуэдыжмэщ.
Иджы етIуанэу зэIохьэ
Дунейм щекIуэкIхэм зэрыкIэлъыплъ Iэмал лъэщым — ГЛОНАСС-м — и Iэмэпсымэхэр мы мазэм къриубыдэу иджы етIуанэу зэIохьэ. Мэлыжьыхьым и 2-ми апхуэдэ къэхъуауэ щытащ — ГЛОНАСС-р а махуэм сыхьэтипщIкIэ лэжьакъым.
Дыгъуаси зэуэ спутникийм «заумысыжат зэрымыузыншэмкIэ». Хьэршым щылажьэ аппаратхэр езыхэр здэщыIэри тэмэму къагъэлъагъуэртэкъым. Апхуэдэу щыщыткIэ, абыхэм къат хъыбархэри пэжтэкъым. Сыхьэт ныкъуэ дэкIа иужькIэ IэщIагъэлIхэм Iэмэпсымэхэр зэтраухуэжын яхузэфIэкIащ.
«ЩIым и дэнэ щIыпIи укIэлъыплъын щхьэкIэ аппарат 24-рэ уиIэн хуейщ, иджыпстукIэ щыIэр 22-рэщ. Лэжьыгъэр щызэблэу къыщIэхъури аращ», — щыжаIащ «Урысейхьэрш» IуэхущIапIэм и хъыбарегъащIэ-аналитикэ центрым.
